রাষ্ট্রপুঞ্জের মানবাধিকার পরিষদে পাকিস্তানকে তুলোধনা ভারতের!

ওয়েব ডেস্ক : জেনেভায় রাষ্ট্রপুঞ্জের মানবাধিকার পরিষদে (United Nations Human Rights Council) পাকিস্তানকে (Pakistan) তীব্র আক্রমণ করল ভারত (India)। অধিবেশন থেকে ভারতীয় কূটনীতিক ক্ষিতিজ ত্যাগী (Kshitij Tyagi) বলেন, “যারা এই মঞ্চকে অপব্যবহার করে ভারতের বিরুদ্ধে ভিত্তিহীন অভিযোগ তোলে, তারাই নিজেদের অর্থনীতি বাঁচাতে পারছে না, সামরিক শাসনে জর্জরিত, আর মানবাধিকার লঙ্ঘনের কালো দাগে দগ্ধ পাকিস্তান।”

ভারতীয় কূটনীতিক আরও বলেন, “আমাদের ভূখণ্ড দখলের লালসা দেখানোর বদলে পাকিস্তান যদি দখলকৃত ভারতীয় জমি খালি করত, তাহলে ভালো হত। নিজেদের ধ্বংসপ্রাপ্ত অর্থনীতি, সামরিক আধিপত্যে স্তব্ধ রাজনীতি, আর মানবাধিকার লঙ্ঘনের রেকর্ড সামলানোর দিকে মন দিক তারা। হয়তো তখন সময় পাবে সন্ত্রাস রফতানি আর জাতিপুঞ্জের ঘোষিত সন্ত্রাসীদের লালন করার ফাঁকে নিজেদের জনগণকে বোমা মারা বন্ধ করার।”

আরও খবর : নোবেল চাই! রাষ্ট্রপুঞ্জে একাধিক যুদ্ধ থামানোর কৃতিত্বের দাবি ট্রাম্পের

ভারতের এই আক্রমণ করা হয় খাইবার পাখতুনখোয়ায় (Khyber Pakhtunkhwa) পাকিস্তানের হামলার ঠিক একদিন পর। সেদিন নিজেদের দেশের সাধারণ মানুষের উপর বোমা মেরেছিল পাক সেনা। সেদিন চীনের জে-১৭ যুদ্ধবিমান থেকে রাত দু’টো নাগাদ খাইবার পাখতুনখোয়ার তিরাহ ভ্যালির মাতরে দারা গ্রামে এই হামলা চালিয়েছিল পাকিস্তান। আটটি লেজার-গাইডেড মিসাইল দিয়ে এই হামলা চালানো হয়েছিল।

ঘুমন্ত অবস্থায় গ্রামবাসীদের ওপর হামলায় অন্তত ৩০ জন নিহত হন। যাদের মধ্যে ছিল মহিলা ও শিশুও। আহত হয়েছিলেন অনেকে। এই ঘটনায় পাক সরকারের বিরুদ্ধে ক্ষোভে ফেটে পড়েন স্থানীয় মানুষ। সম্প্রতি প্রদেশের সোয়াত ভ্যালির মিংগোরায় হাজারো মানুষ শান্তি ফেরানোর দাবিতে প্রতিবাদে সামিল হয়েছিলেন। এসবের পরেই রাষ্ট্রপুঞ্জের মানবাধিকার পরিষদে পাকিস্তানকে তুলোধনা করল ভারত।